o podpisu v imenu Evropske unije in začasni uporabi Sporazuma o partnerstvu o trajnostnem ribištvu med Evropsko unijo na eni strani ter vlado Grenlandije in vlado Danske na drugi strani ter njegovega protokola o izvajanju

OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Svet je na podlagi priporočila Evropske komisije pooblastil Evropsko komisijo, da se v imenu Evropske unije pogaja o novem sporazumu med Evropsko unijo na eni strani ter vlado Grenlandije in vlado Danske na drugi strani ter o Protokolu, ki določa ribolovne možnosti in finančni prispevek. Po zaključku pogajanj so pogajalci 11. januarja 2021 parafirali Sporazum in Protokol. Novi sporazum razveljavlja in nadomešča obstoječi sporazum, ki je začel veljati 28. junija 2007; zajema obdobje šestih let (2021–2026) od datuma začetka njegove začasne uporabe z možnostjo podaljšanja s tihim soglasjem. Novi protokol zajema obdobje štirih let (2021–2024) od datuma začetka začasne uporabe, ki je določen v členu 15, tj. od datuma, na katerega ga pogodbenici podpišeta, in se lahko podaljša za dve leti, če se pogodbenici s tem strinjata.

Namen tega predloga je, da Svet odobri podpis in začasno uporabo Sporazuma o partnerstvu o trajnostnem ribištvu in njegovega protokola o izvajanju.

•Skladnost z veljavnimi predpisi s področja zadevne politike

Veljavni Sporazum med Evropsko unijo ter vladama Danske in Grenlandije o partnerstvu v ribiškem sektorju je bil podpisan 28. junija 2007 in je začel veljati 2. novembra 2007 za obdobje šestih let. Sporazum se podaljšuje s tihim soglasjem vsakih šest let. Zadnjič je bil podaljšan 1. januarja 2019 in zato še vedno velja. Na tej podlagi je sedanji petletni Protokol k Sporazumu o partnerstvu v ribiškem sektorju začel veljati 1. januarja 2016 (prenehal je veljati dne 31. decembra 2020) ter določa ribolovne možnosti za floto Unije in ustrezen finančni prispevek, ki ga plačajo Unija in lastniki plovil EU.

Novi sporazum o partnerstvu o trajnostnem ribištvu in njegov protokol o izvajanju uresničujeta prednostne naloge prenovljene skupne ribiške politike in njeno zunanjo razsežnost, da bi se strateško partnerstvo med Evropsko unijo ter vladama Grenlandije in Danske na področju ribištva nadaljevalo in okrepilo.

Cilj Protokola je plovilom Unije dodeliti ribolovne možnosti v grenlandskih vodah na podlagi najboljšega razpoložljivega znanstvenega mnenja ter ob upoštevanju priporočil Mednarodnega sveta za raziskovanje morja (ICES), Organizacije za ribištvo severozahodnega Atlantika (NAFO) in Komisije za ribištvo severovzhodnega Atlantika (NEAFC). Komisija je svoje stališče med drugim oprla na rezultate ocene predhodnega sporazuma in protokola ter v prihodnost usmerjene ocene smotrnosti sklenitve novega sporazuma in protokola. Protokol Evropski uniji in Grenlandiji prav tako omogoča tesnejše sodelovanje pri spodbujanju odgovornega izkoriščanja ribolovnih virov v grenlandskih vodah in podpiranje prizadevanj vlade Grenlandije za razvoj ribiškega sektorja, kar je v interesu obeh pogodbenic.

Vrste, ki jih zajema novi protokol, so trska, pelagični rdeči okun, pridneni rdeči okun, grenlandska morska plošča, severna kozica, repak, kapelan in skuša. Novi protokol določa ribolovne možnosti za 12 plovil. Šest držav članic EU ima neposreden ribolovni interes v novem protokolu, in sicer Danska, Francija, Nemčija, Poljska, Litva in Švedska ter v manjši meri Španija in Portugalska.

V zameno bo iz proračuna EU Grenlandiji zagotovljeno letno finančno nadomestilo v višini 16 521 754 EUR, od česar je 2 931 000 EUR namenjenih podpori ribiške politike Grenlandije.

•Skladnost z drugimi politikami Unije

Pogajanja o novem sporazumu o partnerstvu o trajnostnem ribištvu in njegovem protokolu o izvajanju so del zunanjega delovanja EU v zvezi s čezmorskimi državami in ozemlji.

2.PRAVNA PODLAGA, SUBSIDIARNOST IN SORAZMERNOST

•Pravna podlaga

Pravna podlaga sta člen 43(2) Pogodbe o delovanju Evropske unije, ki določa skupno ribiško politiko, in člen 218(5) PDEU o podpisu ter možnosti začasne uporabe sporazumov, sklenjenih med Unijo in tretjimi državami.

•Subsidiarnost (za neizključno pristojnost)

Predlog je v izključni pristojnosti Evropske unije.

•Sorazmernost